Mistoqsijiet u Tweġibiet dwar ir-Rieżami ta' Nofs it-Terminu tal-Pjan ta' Azzjoni tal-Unjoni tas-Swieq Kapitali X'inhi l-Unjoni tas-Swieq Kapitali? Waħda mill-prijoritajiet ewlenin tal-Kummissjoni hija li ssaħħaħ l-ekonomija tal-Ewropa u tistimula l-investiment biex toħloq l-impjiegi. Il-pjan ta' Investiment għall-Ewropa għen biex jinbeda dan il-proċess. Madankollu, sabiex jissaħħaħ l-investiment fit-tul, neħtieġu swieq kapitali aktar b'saħħithom li jistgħu jipprovdu sorsi ġodda ta' finanzjament għan-negozju, jgħinu biex jiżdiedu l-għażliet għal min ifaddal u jagħmlu l-ekonomija aktar reżiljenti. L-irkupru ekonomiku tal-UE qed jaqbad ir-ritmu, u din hija l-ħames sena konsekuttiva ta' tkabbir. Madankollu, hemm riskji negattivi sinifikanti. Il-kontribut tal-investiment għat-tkabbir għadu baxx u r-rata tal-investiment għadha taħt il-livelli ta' qabel il-kriżi. Din id-dgħufija persistenti fl-investiment qed tkompli xxekkel l-isforzi għal irkupru u tkabbir fit-tul. Huwa għalhekk li l-President Juncker stabbilixxa, bħala waħda mill-prijoritajiet ewlenin tiegħu, il-ħtieġa li jinbena suq uniku veru tal-kapital – Unjoni tas-Swieq Kapitali għall-Istati Membri kollha. Il-Pjan ta' Azzjoni li ġie ppubblikat f'Settembru 2015, stabbilixxa l-azzjonijiet meħtieġa biex jitqiegħdu l-pedamenti għall-bini ta' Unjoni tas-Swieq Kapitali (Capital Markets Union - CMU) sal-2019, fejn jitneħħew l-ostakli għall-investiment transfruntier u jitnaqqsu l-ispejjeż tal-finanzjament. Bħala parti mit-tielet pilastru tal-Pjan ta' Investiment għall-Ewropa, l-hekk imsejjaħ Pjan Juncker, is-CMU għandu jgħin lin-negozji jisfruttaw sorsi aktar varjati ta' kapital minn kullimkien fi ħdan l-UE, jgħin lis-swieq biex jaħdmu b'mod aktar effiċjenti u joffri lill-investituri u lil dawk li jfaddlu opportunitajiet addizzjonali biex iħaddmu l-flus tagħhom sabiex issaħħu t-tkabbir u joħolqu l-impjiegi. Hija se toffri benefiċċji għall-Istati Membri kollha, filwaqt li ssaħħaħ l-Unjoni Ekonomika u Monetarja (UEM) billi tappoġġa l-konverġenza ekonomika u soċjali u tgħin biex jiġu assorbiti l-iskossi ekonomiċi fiż-żona tal-euro. Għalfejn wettaqtu Rieżami ta' Nofs it-Terminu tal-Pjan ta' Azzjoni tas-CMU? Minn Settembru 2015 ‘l hawn, skont l-iskeda oriġinali, il-Kummissjoni wettqet 20 mit-33 miżura mħabbra fil-Pjan ta' Azzjoni dwar is-CMU. Aħna qegħdin kontinwament nissorveljaw l-iżviluppi sabiex nidentifikaw kull azzjoni oħra li tkun meħtieġa biex titlesta s-CMU. Bħala parti mill-isforzi tagħna biex niksbu Unjoni tas-Swieq Kapitali li jkollha impatt tanġibbli, nedejna wkoll konsultazzjoni pubblika u organizzajna seduta pubblika sabiex niġbru l-opinjonijiet dwar il-passi li jmiss għal dan il-proġett ta' importanza ewlenija. Il-178 tweġiba għall-konsultazzjoni pubblika dwar ir-Rieżami ta' Nofs it-Terminu tas-CMU kkonfermaw l-importanza li dan il-programm ta' importanza ewlenija jibqa' “adatt għall-għan tiegħu”. Filwaqt li l-isfidi stabbiliti fl-2015 għadhom rilevanti daqs qatt qabel, inħolqu sfidi aktar reċenti għall-integrazzjoni finanzjarja, li jirrikjedu rieżami tal-aġenda tas-CMU. B'mod partikolari, it-tluq futur tal-akbar ċentru finanzjarju mill-UE, jagħmilha neċessarja li nivvalutaw mill-ġdid kif is-CMU tista' tiżgura li n-negozji u l-investituri tal-UE jkollhom aċċess għal swieq kapitali b'saħħithom, dinamiċi u aktar integrati, filwaqt li r-riskji għall-istabbiltà finanzjarja jiġu mmaniġġati b'mod tajjeb. Superviżjoni aktar effettiva u miżuri biex jiġi żgurat li l-benefiċċji tas-CMU jinħassu madwar l-UE kollha huma sfidi addizzjonali li saru aktar viżibbli. Is-CMU trid tipproponi wkoll modi biex jiġi sfruttat il-poter trasformattiv tat-teknoloġija finanzjarja u biex il-kapital privat imur aktar lejn l-investiment sostenibbli. L-Evalważżjoni ta' Nofs it-Terminu għandha l-għan li tindirizza dawn l-isfidi permezz ta' sett ta' azzjonijiet addizzjonali li jikkumplimenta dawk pendenti skont il-Pjan ta' Azzjoni tas-CMU. X'inhuma l-benefiċċji ta' Unjoni tas-Swieq Kapitali (CMU)? Is-CMU se tikkumplimenta t-tradizzjoni qawwija tal-Ewropa ta' finanzjament bankarju, u se tgħin biex: X'jinvolvi r-Rieżami ta' Nofs it-Terminu tal-Pjan ta' Azzjoni tas-CMU? Ir-Rieżami ta' Nofs it-Terminu jirrapporta dwar il-progress tajjeb fl-implimentazzjoni tal-Pjan ta' Azzjoni tal-2015 u jistabbilixxi l-iskeda ta' żmien għas-sensiela li jmiss ta' miżuri pendenti li se jkunu ppreżentati fix-xhur li ġejjin. Barra minn hekk, jaġġorna u jikkumplimenta l-aġenda oriġinali tas-CMU b'xi miżuri ġodda ta' prijorità magħżula b'rispons għal sfidi li qed jevolvu, abbażi tar-reazzjonijiet għall-konsultazzjoni pubblika ta' Jannar-Marzu 2017. Ir-Rieżami huwa mibni fuq sett ġdid ta' prijoritajiet iffukati fuq: superviżjoni aktar effettiva mill-Awtorità Ewropea tat-Titoli u s-Swieq (European Securities and Markets Authority - ESMA), li tiżgura ambjent regolatorju iktar proporzjonat għall-elenkar tal-SMEs fis-swieq pubbliċi, is-simplifikar tal-investiment transfruntier u l-iżvilupp ta' ekosistemi ta' swieq kapitali madwar l-UE kollha; u fuq li jiġu esplorati modi biex jiġi sfruttat il-poter trasformattiv tat-teknoloġija finanzjarja u biex il-kapital privat jiġi dirett aktar lejn l-investiment sostenibbli. Il-miżuri identifikati hawnhekk, flimkien mal-fluss ta' ħidma pendenti tas-CMU, jikkostitwixxu l-bażi għal kontribut deċiżiv u dejjiemi biex inwittu t-triq għal CMU veru sal-2019. Il-ġabra konsolidata ta' miżuri mmirati sabiex jistabbilixxu s-sisien għas-CMU sal-2019 hija ppreżentata fl-Anness ta' din il-Komunikazzjoni. Kien hemm xi progress fl-implimentazzjoni tal-miżuri tal-Pjan ta' Azzjoni tas-CMU? Iva, il-Kummissjoni wettqet aktar minn nofs il-miżuri (20 minn 33) imħabbra fil-Pjan ta' Azzjoni dwar is-CMU: Liema huma l-azzjonijiet u l-proposti ġodda? Il-Kummissjoni issa se timxi ‘l quddiem malajr bi tliet proposti leġiżlattivi, li huma ċentrali għall-ħolqien ta' CMU: Barra minn hekk, il-Kummissjoni qiegħda wkoll tagħmel progress fil-ħidma preparatorja tagħha dwar il-miżuri li ġejjin biex timplimenta l-impenji fil-Pjan ta' Azzjoni oriġinali: Kif tista' s-superviżjoni msaħħa tas-swieq kapitali tikkontribwixxi għall-objettivi tas-CMU? Ħafna minn dawk li wieġbu għall-konsultazzjoni tar-Rieżami ta' Nofs it-Terminu tas-CMU kkummentaw dwar il-ħtieġa għal aktar armonizzazzjoni u konverġenza regolatorja biex jingħelbu l-ostakli transfruntieri reali u perċepiti. Dawk li wieġbu minn firxa wiesgħa ta' gruppi ta' partijiet ikkonċernati ppreferew it-tisħiħ tal-mandati tal-ASE bl-għan li tiżdied il-konverġenza superviżorja. Konsultazzjoni riċenti oħra dwar l-operazzjonijiet tal-ASE uriet ukoll li r-regoli li skonthom l-ASE joperaw hemm bżonn li jevolvu biex tiżdied l-effettività tas-superviżjoni. Ir-rispons tal-partijiet ikkonċernati għal din il-konsultazzjoni ġibed l-attenzjoni lejn il-ħtieġa li jiġi aġġustat il-qafas regolatorju biex tittejjeb il-kapaċità tal-ASE sabiex jissorveljaw is-settur finanzjarju u jwettqu aħjar l-objettivi tagħhom. Ir-risposti indikaw ħtieġa li tissaħħaħ l-abbiltà tal-ESMA biex tidentifika u tindirizza nuqqasijiet fis-superviżjoni nazzjonali, u biex tidentifika oqsma fejn is-superviżjoni diretta tal-ESMA tkun tista' tiġi ġġustifikata. Din hija r-raġuni għalfejn se nipproponu emendi għall-funzjonament tal-ASE fit-tielet kwart tal-2017, kif stabbilit fir-Regolamenti ta' twaqqif tagħhom (l-Artikolu 81). F'oqsma fil-mira, il-Kummissjoni se ssaħħaħ is-setgħat tal-ESMA inkluż, fejn ikun ġustifikat, l-għoti ta' superviżjoni diretta f'appoġġ għal CMU li tiffunzjona. Kif sejra s-CMU tkompli ttejjeb l-aċċess tal-SMEs għall-finanzi? L-UE diġà għamlet progress tajjeb biex tagħmilha eħfef għall-intrapriżi biex jidħlu fis-swieq pubbliċi u jiksbu l-kapital fihom. Pereżempju, il-Ftehim ta' Diċembru 2016 bejn il-Parlament Ewropew u l-Kunsill dwar Regolament dwar il-Prospett tal-UE modernizzat se jibda japplika minn nofs l-2019. Iżda jeħtieġ li jsir aktar biex jiġi żgurat li l-kumpaniji u l-investituri Ewropej ikunu jistgħu jaħsdu l-benefiċċji sħaħ ta' aċċess għas-swieq pubbliċi. L-għadd u l-volum ta' offerti pubbliċi inizjali (IPOs) huma ħafna aktar baxxi minn qabel il-kriżi, tnaqqis ta' 56 % u 49 %, rispettivament bejn l-2007 u l-2016. B'mod partikolari, l-elenkar pubbliku tal-SMEs għadu baxx fl-UE. Fl-2016, il-kumpaniji ż-żgħar jirrappreżentaw biss 6 % tas-suq kollu tal-IPOs. Barra minn hekk, l-ammont ta' ekwità miksub fi swieq iddedikati għall-SMEs naqas b'EUR 9 biljun meta mqabbel mal-livelli ta' qabel il-kriżi. Ħafna minn dawk li wieġbu għall-konsultazzjoni reċenti tas-CMU sejħu għal rieżami proporzjonat tal-obbligi differenti mqiegħda fuq l-emittenti mhux finanzjarji, b'mod speċjali l-SMEs. Dawk l-obbligi jistgħu jkunu ta' piż kbir wisq u jistgħu jiskoraġġixxu lil dawn l-emittenti milli jfittxu li jiġu elenkati. L-għanijiet ta' rieżami bħal dan għandhom ikunu li jivvaluta jekk ir-rekwiżiti ta' divulgazzjoni jagħtux informazzjoni utli lill-investituri, kif ukoll li jikkunsidra l-opportunità tat-tħassir ta' dispożizzjonijiet sproporzjonati mhux meħtieġa u tal-ħolqien ta' ambjent regolatorju aktar bilanċjat għall-kumpaniji elenkati b'kapitalizzazzjoni żgħira jew medja. Il-Kummissjoni se teżamina l-ostakli regolatorji għall-ammissjoni tal-SMEs fis-swieq pubbliċi kif stabbilit fis-Sejħa għal Evidenza. Ir-rieżami se jiffoka fuq kif emendi mmirati għal-leġiżlazzjoni rilevanti tal-UE jistgħu joħolqu ambjent regolatorju iktar proporzjonat li jappoġġa l-elenkar tal-SMEs fis-swieq pubbliċi, li jista' jwassal għal proposta leġiżlattiva fit-tieni kwart tal-2018. Għaliex il-Kummissjoni qiegħda tħares lejn id-ditti tal-investiment fil-kuntest tar-Rieżami ta' Nofs it-Terminu tas-CMU? Id-ditti tal-investiment għandhom rwol importanti fis-swieq kapitali, u jipprovdu firxa ta' servizzi li jagħtu lill-investituri aċċess għal swieq tat-titoli u tad-derivattivi. Dawn is-servizzi jinkludu, b'mod partikolari, il-pariri dwar l-investiment, l-immaniġġar tal-portafolli, is-senserija, l-eżekuzzjoni ta' ordnijiet, in-negozjar proprjetarju u s-sottoskrizzjoni. Ir-regoli tal-awtorizzazzjoni u tal-kondotta tagħhom huma stabbiliti fil-MiFID, u huma soġġetti għar-rekwiżiti prudenzjali tal-UE (CRR u CRD IV). Dawk li wieġbu għall-konsultazzjonijiet preċedenti argumentaw li l-applikazzjoni ta' xi regoli skont is-CRR/CRD IV mhijiex adattata għall-mudelli ta' negozju ta' ditti tal-investiment. B'mod partikolari, kien argumentat li s-CRR/CRDIV għandu jiddistingwi aħjar bejn ir-rekwiżiti kapitali imposti fuq ditti ta' investiment kbar, simili għal banek, u dawk imposti fuq ditti tal-investiment iżgħar. Uħud minn dawk li wieġbu għall-konsultazzjoni tar-Rieżami ta' Nofs it-Terminu tas-CMU enfasizzaw ukoll l-importanza li jitnaqqas il-piż regolatorju għal ditti tal-investiment lokali li joffru s-servizzi tagħhom lill-SMEs. Din hija r-raġuni għaliex il-Kummissjoni se tippreżenta proposta leġiżlattiva biex tirrevedi t-trattament prudenzjali tad-ditti tal-investiment fir-raba' kwart tal-2017. Qafas prudenzjali u superviżorju aktar effettiv ikkalibrat skont id-daqs u n-natura ta' ditti tal-investiment għandu jtejjeb l-aċċess tal-investituri għal opportunitajiet ġodda u għal modi aħjar ta' ġestjoni tar-riskji tagħhom. Għandu jkun żgurat li kull rilokazzjoni ta' ditti ta' investiment ma tkunx immotivata minn arbitraġġ regolatorju jew minn differenzi fil-qafas ta' superviżjoni. Il-Kummissjoni se tippromwovi soluzzjonijiet FinTech fis-CMU? Bir-Rieżami ta' Nofs it-Terminu tas-CMU, il-Kummissjoni qed tivvaluta kif it-teknoloġija finanzjarja (FinTech) tista' tikkontribwixxi għall-approfondiment u t-twessigħ tas-swieq kapitali tal-UE. Il-Pjan ta' Azzjoni dwar is-Servizzi Finanzjarji għall-Konsumatur, li tnieda riċentement, diġà jfittex li jutilizza l-potenzjal tal-FinTech biex joħloq servizzi finanzjarji aħjar għall-konsumaturi. Eżempji ta' innovazzjonijiet finanzjarji li jistgħu jagħmlu s-swieq kapitali tal-UE usa' u aktar profondi jinkludu: il-finanzjament kollettiv u strumenti ta' finanzjament alternattivi oħra; il-finanzjament permezz tal-katina tal-provvista; il-votazzjoni onlajn mill-azzjonisti; u l-applikazzjoni possibbli ta' teknoloġija tal-block chain wara n-negozjar; Dawk li wieġbu għall-konsultazzjoni tar-Rieżami ta' Nofs it-Terminu tas-CMU enfasizzaw li t-teknoloġija u d-diġitalizzazzjoni diġà wrew li għandhom rwol x'jaqdu u jistgħu jegħlbu xi wħud mill-ostakli u l-lakuni attwali fis-servizzi finanzjarji għall-konsumatur. Il-FinTech primarjament hija ta' benefiċċju għall-investituri bl-imnut billi toffrilhom għażla usa' ta' servizzi bi spejjeż potenzjalment aktar baxxi. Il-maġġoranza ta' dawk li wieġbu talbu li jkun hemm l-istess kundizzjonijiet għal kulħadd bejn l-atturi tradizzjonali u l-kumpaniji FinTech. Ħafna minn dawk li wieġbu kienu wkoll tal-fehma li l-applikazzjoni tal-innovazzjonijiet tal-FinTech iridu jiżguraw livell xieraq ta' kunfidenza u protezzjoni tal-investitur u tal-konsumatur. Barra minn hekk, il-Kummissjoni nediet ukoll konsultazzjoni mmirata biex tiġbor rispons dwar l-impatt li t-teknoloġiji l-ġodda qed ikollhom fuq is-servizzi finanzjarji. Din se tipprovdi lill-Kummissjoni b'input prezzjuż dwar: jekk humiex meħtieġa arranġamenti ta' liċenzjar ġodda u aktar proporzjonati għal attivitajiet u ditti FinTech f'oqsma bħall-finanzjament kollettiv; kif għandhom jiġu appoġġati kumpaniji FinTech irreġistrati f'wieħed mill-pajjiżi tal-UE, li jagħmlu kummerċ transfruntier mingħajr ma jkunu jeħtieġu awtorizzazzjoni ulterjuri f'kull pajjiż tal-UE (“passaportar”). Il-Kummissjoni se tivvaluta l-każ għal qafas ta' liċenzjar u passaportar tal-UE għal attivitajiet FinTech fir-raba' kwart tal-2017. Kif tista' s-CMU ssaħħaħ is-self mill-banek u l-istabbiltà tas-settur bankarju tal-UE? Is-swieq kapitali jistgħu jgħinu lill-banek Ewropej sabiex jegħlbu l-isfidi ta' self mhux produttiv (non-performing loans - NPLs) li qed ikollhom effett negattiv ħafna fuq xi sistemi bankarji nazzjonali. L-NPLs għandhom impatt negattiv sinifikanti fuq il-profittabbiltà tal-banek u fuq il-kapaċità tagħhom li jsellfu, inkluż lill-SMEs. Ħafna minn dawk li wieġbu għall-konsultazzjoni tar-Rieżami ta' Nofs it-Terminu tas-CMU huma tal-fehma li huwa importanti li jiġi promoss suq sekondarju tal-UE kollha għall-NPLs. Huma indikaw li dan is-suq huwa attwalment ostakolat minn spejjeż ta' tranżazzjoni għoljin. Swieq sekondarji għall-NPLs jippermettu lill-banek sabiex ibigħu l-NPLs tagħhom lil grupp akbar ta' investituri potenzjalment bi prezzijiet li jirriflettu aħjar il-valur sottostanti tal-assi. Dan se jwassal għal karti tal-bilanċ imnaddfa u istituzzjonijiet ta' kreditu mħejjija aħjar biex ikunu jistgħu jipprovdu fluss ta' kreditu ġdid lill-ekonomija. Is-servizzi tal-Kummissjoni dalwaqt se jniedu konsultazzjoni pubblika dwar azzjoni potenzjali tal-UE biex jitrawmu dawn is-swieq sekondarji. Oqfsa tal-infurzar tas-self u tal-insolvenza aktar effiċjenti u prevedibbli mfassla biex jippermetti l-irkupru rapidu tal-valur mill-kredituri garantiti se jkunu ta' benefiċċju għall-immaniġġar tal-NPLs. Valutazzjoni komparattiva tas-sistemi nazzjonali dwar l-infurzar u l-insolvenza għandha titlesta fir-raba' kwart tal-2017. Din il-ħidma ta' valutazzjoni komparattiva tenfasizza l-isfidi li qed iħabbtu wiċċhom magħhom il-banek u kredituri garantiti oħra kkawżati min-nuqqas ta' effiċjenza fl-oqfsa legali għall-infurzar tal-garanziji sabiex jiġi rkuprat il-valur minn self improduttiv. Għalhekk, il-Kummissjoni se tniedi valutazzjoni tal-impatt sabiex tikkunsidra inizjattiva leġiżlattiva possibbli fl-ewwel kwart tal-2018 biex issaħħaħ il-kapaċità ta' kredituri garantiti sabiex jirkupraw il-valur minn self iggarantit lil korporazzjonijiet u intraprendituri. Dan se jikkumplimenta u jsaħħaħ il-proposta tal-Kummissjoni ta' Novembru 2016 dwar il-funzjonament effettiv tas-sistemi ta' ristrutturar/qabel l-insolvenza. Kif sejra s-CMU ssaħħaħ il-pożizzjoni ewlenija tal-UE dwar finanzi sostenibbli? L-UE hija impenjata b'mod sħiħ biex tpoġġi s-sostenibbiltà fil-qalba tal-politiki tagħha. Il-Ftehim ta' Pariġi dwar il-Klima rrappreżenta punt ta' bidla fl-impenji globali biex jiġi indirizzat it-tibdil fil-klima. Li jiġu pprovduti finanzi sostenibbli għal investimenti li jwasslu għal ekonomija aktar sostenibbli huwa għalhekk essenzjali. B'mod partikolari, l-orjentazzjoni mill-ġdid ta' flussi ta' kapital privat għal investimenti aktar sostenibbli teħtieġ rieżami komprensiv u profond tal-qafas finanzjarju tagħna. Is-suq għall-bonds ekoloġiċi ilu jespandi rapidament għal dawn l-aħħar snin, bl-ammont ta' bonds ekoloġiċi pendenti jiżdied b'aktar mid-doppju bejn tmiem l-2014 u tmiem l-2015. Madankollu, dan is-suq għadu marġinali, tant li kien jirrappreżenta inqas minn 0.1 % tas-suq globali tat-titoli ta' dejn pendenti. Dawk li wieġbu għall-konsultazzjoni tar-Rieżami ta' Nofs it-Terminu tas-CMU ħeġġew lill-Kummissjoni biex tirrifletti dwar il-passi li jistgħu jitnedew issa biex tibda l-kalibrazzjoni mill-ġdid tal-qafas ta' politika finanzjarja tal-UE. Eżempji ta' kwistjonijiet li ġew identifikati jinkludu: Il-Kummissjoni stabbilixxiet Grupp ta' Esperti ta' Livell Għoli f'Diċembru 2016 biex jagħtiha pariri dwar kif għandha tintegra kunsiderazzjonijiet ta' sostenibbiltà fir-regolament finanzjarju tal-UE u fil-prattiki tas-swieq finanzjarji. Il-Grupp iltaqa' fuq bażi regolari matul l-ewwel nofs tal-2017. Huwa se jipproduċi rapport interim fis-sajf tal-2017 li se jippreżenta l-kwistjonijiet u l-approċċi prinċipali li jistgħu jiġu attwati. Ir-rapport se jiġi ffinalizzat f'Diċembru 2017 u se jkun fih sett ta' rakkomandazzjonijiet operazzjonali għall-integrazzjoni ta' kunsiderazzjonijiet ta' sostenibbiltà fir-regolament finanzjarju tal-UE. Kemm ir-rapport interim kif ukoll dak finali se jkunu ppubblikati. Il-Kummissjoni se twettaq is-segwitu, sal-ewwel kwart tal-2018, dwar ir-rakkomandazzjonijiet tal-Grupp ta' Esperti ta' Livell Għoli dwar Finanzi Sostenibbli. B'mod partikolari, se tibda ħidma biex ittejjeb id-divulgazzjoni u tintegra aħjar is-sostenibbiltà fil-metodoloġiji ta' klassifikazzjoni u fil-proċessi superviżorji, kif ukoll fil-mandati ta' investiment ta' investituri istituzzjonali u maniġers tal-assi. Approċċ aktar sostenibbli għandu jiġi applikat ukoll f'rieżamijiet leġiżlattivi futuri tal-leġiżlazzjoni finanzjarja. Is-CMU kif sejra tneħħi l-ostakoli għall-investiment transfruntier fl-UE? Minkejja l-progress li sar f'dawn l-aħħar snin biex jinħoloq Suq Uniku għall-kapital u s-servizzi finanzjarji, l-investituri għadhom qed iħabbtu wiċċhom ma' ostakli konsiderevoli meta jinvestu b'mod transfruntier fl-UE. Barra minn hekk, fondi ta' investiment fl-UE għadhom żgħar u huma inqas kost-effiċjenti milli f'xi ġuriżdizzjonijiet oħra. Id-distribuzzjoni tal-fondi tibqa' wkoll ġeografikament limitata fl-Ewropa. L-evidenza miġbura matul il-konsultazzjoni pubblika turi li ostaklu sinifikanti huwa n-nuqqas ta' konverġenza regolatorja u superviżorja, inklużi rekwiżiti nazzjonali diverġenti dwar in-notifika, id-distribuzzjoni u l-użu tal-passaport ta' kummerċjalizzazzjoni skont id-Direttivi UCITS u AIFM, kif ukoll rekwiżiti differenti għal arranġamenti amministrattivi bħall-aġenti lokali. Distribuzzjoni transfruntiera akbar, u b'mod partikolari distribuzzjoni transfruntiera diġitali, tippermetti li l-fondi jikbru, jallokaw il-kapital b'mod aktar effiċjenti madwar l-UE, u jikkompetu fi swieq nazzjonali biex jagħtu valur aħjar u aktar innovazzjoni. Il-Kummissjoni se tniedi valutazzjoni tal-impatt bil-ħsieb li tikkunsidra proposta leġiżlattiva possibbli sabiex tiffaċilita d-distribuzzjoni u s-superviżjoni transfruntieri ta' UCITS u AIFs fl-ewwel kwart tal-2018. Ambjent ta' investiment stabbli huwa wkoll kruċjali biex jiġi inkoraġġit aktar investiment transfruntier fi ħdan l-UE. Aktar ċarezza dwar id-drittijiet eżistenti tal-investituri tal-UE hija importanti mhux biss għall-investituri nfushom, iżda wkoll għall-amministrazzjonijiet nazzjonali, għall-partijiet interessati kif ukoll għall-imħallfin tal-qrati nazzjonali. Fl-ewwel kwart tal-2018, il-Kummissjoni se tadotta Komunikazzjoni interpretattiva li tipprovdi gwida dwar ir-regoli eżistenti tal-UE dwar it-trattament tal-investimenti transfruntieri tal-UE. Il-Kummissjoni kif se tappoġġa l-iżvilupp ta' ekosistemi tas-swieq kapitali lokali fl-UE? Il-maturità tas-swieq kapitali tvarja b'mod konsiderevoli fost l-Istati Membri tal-UE. B'mod partikolari, is-swieq kapitali f'pajjiżi fl-Ewropa Ċentrali, tal-Lvant u tax-Xlokk (CESEE) huma f'livell ta' żvilupp li huwa terz tal-medja tal-UE. Pereżempju, l-aċċess tad-ditti mhux finanzjarji għas-swieq kapitali f'dan ir-reġjun huwa aktar baxx mill-medja tal-UE (6 % kontra 21 % għall-UE). L-Inizjattiva ta' Vjenna qablet li twaqqaf Grupp ta' Ħidma dwar l-Unjoni tas-Swieq Kapitali, bl-għan li tippromwovi d-diversifikazzjoni tal-finanzjament tal-investiment fir-reġjun. L-Inizjattiva ta' Vjenna twaqqfet fl-eqqel tal-kriżi finanzjarja globali tal-2008/09 bħala pjattaforma għas-settur privat u dak pubbliku biex jiġi żgurat biżżejjed appoġġ ta' kapital u ta' likwidità minn gruppi bankarji tal-Punent għall-affiljati tagħhom fir-reġjun tas-CESEE. Il-Kummissjoni se tipprovdi wkoll appoġġ tekniku lill-Istati Membri permezz tal-Programm ta' Sostenn tar-Riformi Strutturali, li daħal fis-seħħ fid-19 ta' Mejju 2017. Il-programm se jikkontribwixxi għar-riformi istituzzjonali, dawk amministrattivi u dawk strutturali li jżidu t-tkabbir fl-Istati Membri billi jipprovdi appoġġ lill-awtoritajiet nazzjonali. Taħt dan il-programm, il-Kummissjoni sa issa rċeviet aktar minn ħamsin talba għal appoġġ tekniku fis-settur finanzjarju minn tlettax-il Stat Membru, b'enfasi qawwija fuq l-appoġġ għall-iżvilupp tas-swieq kapitali. Sat-tieni kwart tal-2018, il-Kummissjoni se tipproponi strateġija komprensiva tal-UE dwar passi li jistgħu jittieħdu fil-livell tal-UE biex jappoġġaw l-iżvilupp tas-swieq kapitali lokali u reġjonali madwar l-UE. Din se tibni fuq ir-rapport tal-Grupp ta' Ħidma tal-Inizjattiva ta' Vjenna dwar is-CMU u se tieħu kont tal-esperjenza permezz taż-żieda fl-għoti ta' appoġġ tekniku “fuq talba” skont il-Programm ta' Sostenn tar-Riformi Strutturali tal-Kummissjoni. Min se jimplimenta l-azzjonijiet tas-CMU? Matul l-aħħar sentejn, f'konformità mal-iskeda oriġinali, il-Kummissjoni wettqet 20 mit-33 miżura mħabbra fil-Pjan ta' Azzjoni dwar is-CMU. Iżda l-Kummissjoni ma tistax tibni s-CMU waħedha. Is-suċċess tagħha se jiddependi fuq il-livell ta' impenn politiku mill-Istati Membri, mill-Parlament Ewropew u mill-parteċipanti tas-suq. L-awtoritajiet nazzjonali u l-parteċipanti tas-suq għandhom rwol ewlieni fil-bini tas-segmenti tas-suq, kif ukoll l-infrastruttura legali, fiskali u teknika meħtieġa biex jitwarrbu l-ostakoli għall-integrazzjoni tal-UE u biex jiġi żviluppat Suq Uniku veru għall-kapital. Għal Iktar Informazzjoni Komunikazzjoni dwar ir-Rieżami ta' Nofs it-Terminu tas-CMU MEMO dwar ir-Regolament Delegat Solvibbiltà II MEMO dwar studju dwar l-inċentivi tat-taxxa għall-kapital ta' riskju u għall-investituri informali